Pediatric Palliative Nurse คืออะไร
Pediatric Palliative Nurse คือ บทบาทในปัจจุบันที่หลายคนพูดว่างานของฉันมีแต่เรื่องเศร้า ๆ เพราะเด็กคืออนาคตของชาติ คือความหวังของครอบครัว จึงเป็นเรื่องที่ทำใจยอมรับยากลำบากมากกว่าการสูญเสียหรือการตายของผู้ใหญ่ และเป็นเรื่องยากมากขึ้นอีกของหลายครอบครัวที่มีลูกคนเดียวหลานคนเดียว หลายคนกล่าวว่าเรื่องของฉันมีแต่เรื่องดราม่า แต่สำหรับฉัน การได้ช่วยเหลือผู้ป่วยและครอบครัวที่กำลังอยู่ในช่วงเวลาของความยากลำบากในชีวิต ได้มีโอกาสรับรู้เรื่องทุกข์เรื่องเศร้าของหลาย ๆ คนเป็นรายวันกลับเป็นเรื่องที่ทำให้ฉันได้มีโอกาสตั้งจิตให้สงบนิ่ง เพื่อการมีสติและสมาธิในการคิดหาวิธีการช่วยเหลือ รวมถึงมีพลังในการส่งถึงผู้ป่วยและครอบครัวที่อยู่ตรงหน้าให้เขามีพลังใจในการดำเนินชีวิตที่จะสามารถจัดการและก้าวข้ามปัญหาทั้งหลายไปได้ ฉันต้องอ่านหนังสือธรรมะมากขึ้น ปฏิบัติธรรมมากขึ้นเพื่อการสร้างปัญญา หล่อหลอมจิต สะสมพลังสำหรับใช้เป็นแนวทางในการปฏิบัติงาน ฉันตระหนักเสมอว่าทุกชีวิตมีความสวยงาม มีคุณค่า มีศักดิ์ศรีความเป็นมนุษย์เท่าเทียมกัน แม้เป็นเพียงช่วงระยะเวลาสุดท้ายของชีวิตเขาก็ควรได้รับสิ่งที่ดีที่สุดเสมอ และจะรู้สึกมีพลังใจอิ่มเอมใจทุกครั้งที่ได้ช่วยเหลือเขาเหล่านี้
งานการพยาบาล